ພັກຣີພັບບຣິກັນ ກວດເອົາ ໄຊຊະນະ ການແຂ່ງຂັນ ຜູ້ປົກຄອງລັດ ໃນຫຼາຍລັດ ທີ່ສຳຄັນໆ 
ພັກຣີພັບບລີກັນ ຍັງໄດ້ຮັບໄຊຊະນະ ໃນການເລືອກຕັ້ງຜູ້ປົກຄອງລັດ ຢູ່​ລັດ Illinois Maryland Massachusetts Kansas Texas Arkansas Georgia ແລະ Ohio.
ຂະນະດຽວກັນ ພັກຣີພັບບຣິກັນ ກໍໄດ້ຮັບໄຊຊະນະ ໃນການ ເລືອກຕັ້ງຜູ້ປົກຄອງລັດ ໃນທົ່ວສະຫະລັດ ໃນວັນອັງຄານ ວານນີ້ ລວມທັງການ ເລືອກຕັ້ງທີ່ມີການແຂ່ງຂັນກັນຢ່າງ ດຸເດືອດ ທີ່ລັດ Florida ແລະລັດ Wisconsin ນອກນັ້ນ ຜູ້ສະໝັກຂອງພັກຣີພັບບຣິກັນ ຍັງໄດ້ຮັບໄຊຊະນະ ໃນຢ່າງນ້ອຍ 3 ລັດ ຊຶ່ງຕາມປົກກະຕິແລ້ວ ແມ່ນມີທ່າອຽງໄປ ທາງພັກເດໂມແຄຣັດ ເຊັ່ນ ລັດ Illinois Maryland ແລະ Massachusetts ການໄດ້ຮັບໄຊຊະນະນີ້ ແມ່ນສົມທົບເຂົ້າ ກັບຄ່ຳຄືນຂອງການເລືອກຕັ້ງທີ່ໜັກແໜ້ນຢູ່ແລ້ວ ສຳຫລັບພັກຣີພັບບຣິກັນ ຊຶ່ງຍັງສາມາດເຂົ້າ ຄວບຄຸມສະພາສູງ ແລະເພີ້ມຄວາມແຂງແກ່ນ ຢູ່ໃນສະພາຕ່ຳທີ່ເຂົາເຈົ້າຄວບຄຸມຢູ່ນັ້ນແລ້ວ ທີ່ລັດ Florida ຜູ້ປົກຄອງລັດ ທ່ານ Rick Scott ໄດ້ເອົາຊະນະ ທ່ານ Charlie Crist ອະດີດຜູ້ປົກຄອງລັດພັກຣີພັບບຣິກັນ ທີ່ປ່ຽນ ໄປສັງກັດພັກເດໂມແຄຣັດ ຢູ່ໃນການແຂ່ງຂັນ ທີ່ມີການໃຊ້ຈ່າຍສູງທີ່ສຸດ ແລະຫຼາຍໆຄົນກ່າວວ່າ ເປັນການແຂ່ງຂັນທີ່ມີການແບ່ງແຍກຮ້າຍ ແຮງທີ່ສຸດ ໃນປະເທດ ຢູ່ລັດ Wisconsin ທ່ານ Scott Walker ສັງກັດພັກຣີພັບບຣິກັນ ກໍສາມາດເອົາຊະນະຜູ້ ທ້າຊິງຈາກພັກເດໂມແຄຣັດ ທ່ານນາງ Mary Burke ທ່ານ Walker ແມ່ນມີຄວາມນິຍົມ ທີ່ສຸດ ໃນໝູ່ບັນດາຜູ້ປ່ອນບັດເລືອກຕັ້ງຈາກພວກນິຍົມແນວທາງເດີມ Tea Party ແລະ ເບິ່ງກັນວ່າ ອາດເປັນຜູ້ສະໝັກປະທານາທີບໍດີ ໃນປີ 2016 ກໍໄດ້ ພັກຣີພັບບລີກັນຍັງໄດ້ຮັບໄຊຊະນະ ໃນການເລືອກຕັ້ງຜູ້ປົກຄອງລັດ ຢູ່ລັດ Illinois Maryland Massachusetts Kansas Texas Arkansas Georgia ແລະ Ohio ສ່ວນຢູ່ລັດ Pennsylvania ຜູ້ສະໝັກຂອງພັກເດໂມແຄຣັດ ທ່ານ Tom Wolf ສາມາດ ເອົາຊະນະຜູ້ປົກຄອງລັດຂອງພັກຣີພັບບລີກັນ ທ່ານ Tom Corbett ທີ່ລົງແຂ່ງຂັນເອົາ ຕຳແໜ່ງຕື່ມອີກສະໄໝນຶ່ງ